በአጭር ጊዜ ተዓምር ማሳየት ያስቻለ ትጋት
ፍጥነት እና ክትትል ያልተለያቸው የፓርኮቹ ግንባታ ሂደትና ውጤታቸው ጎብኚዎቹን አስደንቋል። የመገናኛ ብዙሃን አመራሮች እና ባለሙያዎች ፓርኮቹን ለመጎብኘት ሲነሱ፤ ባዩት ደረጃ ላይ ይደርሳሉ ብሎ የገመተ ባለመኖሩ ሁሉም ተገርመዋል። የፓርኮቹ የግንባታ ፍጥነት ከማስገረሙ በላይ የስራው ውበት ደግሞ እጅግ የሚያስደምም መሆኑን የሚናገሩት የዘ ኢትዮጵያን ሄራልድ ጋዜጣ ዋና አዘጋጅ አቶ ወርቁ በላቸው ናቸው።  አቶ ወርቁ የአንድነት፣የሸገርና የእንጦጦ ፓርኮችን ግንባታና የደረሱበትን ደረጃ ተመልክተዋል። የአዲስ አበባ ፓርኮች የፕሮጀክት ግንባታ ፍጥነታቸው ለማመን ይከብዳል ይላሉ ። ሥራው በውጭ ዜጎች ብቻ ሳይሆን በኢትዮጵያውያንም ጭምር የሚከናወን ቢሆንም፤ የግንባታ ፍጥነቱ ታይቶ የማይታወቅ መሆኑን ጠቅሰው፤ በሌሎችም ፕሮጀክቶች ላይ ቢደገም ያስብላል ሲሉ ይገልጻሉ ።  የቱሪስት መዳረሻ ይሆናል በማለት እየተገነባ ያለው የእንጦጦ ፓርክ ሙሉ ለሙሉ የሚሰራው በኢትዮጵያውያን ነው። የኢትዮጵያውያን ትጋት የታየበት የፓርኩ ዲዛይን እና ግንባታ ከዓመት በፊት አይቶ አሁን ደግሞ ለጎበኘው ያስደነግጣል። በቦታው ያለእረፍት የተሰራውን ስራ ለመግለፅ እጅግ ያዳግታል።  ከመንግስት ጋር ተባብረው የሚሰሩ የግል ባለሃብቶች አሉ። በከተማዋ ትልልቅ የተባሉ አገልግሎት መስጫዎች ‹‹ዋው በርገር›› እና ‹‹ቤሉስ ካፌ››ን የመሳሰሉ እንዲሁም ታዋቂው ‹‹ኩሪፍቱ ሆቴል›› በእንጦጦ ፓርክ አገልግሎት ለመስጠት የሚያስችላቸው ግንባታ እየተካሄደ ይገኛል። አገልግሎት አሰጣጣቸው መሃል ከተማ ላይ በሚያስከፍሉት ዋጋ ሳይሆን፤ መሬቱን ከመንግስት በነጻ በማግኘታቸው እነርሱም በተመጣጣኝ ዋጋ አስፈላጊውን አገልግሎት እንደሚያቀርቡ፤ እነአቶ ወርቁ በጉብኝቱ ወቅት ተገልጾላቸዋል፤አገልግሎቱንም በአካል ተገኝተውና ተገልግለው አረጋግጠዋል። እንደአቶ ወርቁ ገለፃ፤ አሁን የፓርኩ ደረጃ ሙሉ ለሙሉ አገልግሎት ለመሥጠት የተቃረበ ይመስላል። ይህ ሁሉ ሥራ የተሰራው በዓመታት ሳይሆን በወራት ዕድሜ መሆኑ ጉዳዩን የበለጠ አስገራሚ ያደርገዋል።  ከእንጦጦ የቱሪስት መዳረሻ ፓርክ በተጨማሪ የሸገር የወንዝ ልማት ፕሮጀክት አካል የሆነው ሌላኛው የቻይና እና ኢትዮጵያ የአዲስ አበባ የወንዝ ዳርቻ ልማት ፕሮጀክት ሥራም አፈፃፀሙ በኢትዮጵያ ከተለመደው የፕሮጀክት አፈፃፀም በእጅጉ የተለየ ነው። ፓርኩ የሚሰራው በኢትዮጵያውያን እና በቻይናውያን ትብብር ሲሆን፤ በፓርኩ ሰው ሰራሽ ሃይቅን ጨምሮ አንድነትን የሚያመለክቱ ግንባታዎች፣ የሙዚቃ ኮንሰርት ማዘጋጃ ቦታዎች፣ የቲያትር መመልከቻዎች እና የተለያዩ መዝናኛዎች ተካተውበታል። ሰው ሰራሽ ሃይቅን ጨምሮ ከሌላ ቦታ ተነቅለው የተተከሉ ትልልቅ ዛፎች ታክለውበት  ቦታው የተፈጥሮ ገፅታው ማራኪ እንዲሆን የተሰራው ስራ ያስገርማል ይላሉ።  አቶ ወርቁ የአንድነት ፓርክም በጣም አስገራሚ ነው። ‹‹ የአንድነት ፓርክ ቦታው ባዶ ሆኖ ገና ለግንባታ ሲታሰብ በአጋጣሚ አይቼው ነበር። እዚህ ጋር የእንስሳት ማቆያ፤ እዚህ ቦታ ላይ ደግሞ ሌላ ነገር ይሰራል ሲባል ተገኝቻለሁ።›› ካሉ በኋላ፤ በአጭር ጊዜ ይህን የመሰለ ሥራ መሰራቱ ከዚህ በፊት ቦታውን አይቶ ለሚያውቅ አሁን በአጭር ጊዜ ውስጥ የታየውን ለውጥ ለማመን የሚከብድ ነው ይላሉ።  የእነዚህ ፕሮጀክቶች ውጤታማነት መሰረታዊው ጉዳይ የአስተሳሰብ ለውጥ ነው ያሉት አቶ ወርቁ፤ በቅድሚያ ይቻላል ብሎ ማመን ወሳኝ መሆኑን ይናገራሉ። በከተማዋ ሰው ሰራሽ ሃይቅ መስራት እንደሚቻል ታምኖ መፈጸሙንም በምሳሌነት ይጠቅሳሉ። በከተማዋ የቱሪስት መዳረሻ እና መዝናኛን ለመገንባት በቃል ለዘመናት ተወርቶ ኮሚቴ የተዋቀረ ቢሆንም ለመተግበር አዳጋች ሆኖ ነበር። ካሉ በኋላ፤ አሁን ግን የቱሪስት መዳረሻን መገንባት ተችሏል። የነበሩትን ሃውልቶች ማስጎብኘት ብቻ ሳይሆን አዳዲስ የቱሪስት መስህቦችንም በመሥራት ለውጥ ማምጣት እንደሚቻል በሥራ የተገለጠ መሆኑን ያብራራሉ።  ‹የትኛውም ሰዓት የሥራ ሰዓት ነው።› ብሎ በመትጋት የተገኘ ውጤት ነው። ›› በማለት የተናገሩት አቶ ወርቁ፤ ጠንካራ ግምገማ በማካሄድ በአጭር ጊዜ ምርጥ ሥራ ተሰርቷል። ይህንን ወደ ሌሎች የግንባታ ፕሮጀክቶች እና ወደ አገልግሎት ሰጪ ተቋማት ሳይቀር በማስፋት በአገር ላይ ለውጥ ማምጣት እንደሚገባ ይገልፃሉ። በኢትዮጵያ ፕሬስ ድርጅት የኦንላይን ዘርፍ ምክትል ዋና አዘጋጅ አቶ ተሾመ ተፈራም የአቶ ወርቁን ሃሳብ ይጋራሉ። ‹‹እንጦጦ ላይ የተገነባው የቱሪስት መዳረሻ እጅግ ያስገርማል። የአሽከርካሪ ብቻ ሳይሆን የእግረኛ እና የሳይክል መንገዱ በጥሩ መልኩ ተሰርቷል። ቤቶች እየተገነቡ ናቸው። እጅግ ሰፊ ሲሆን፤ ፈረስ መጋለቢያ እና ፈረሶችም አሉ ››ያሉት አቶ ተሾመ፤ የእግር ጉዞ ማድረጊያ እና ማረፊያ በአስደሳች መልኩ መሰራቱንም ይገልጻሉ። ቀጥ ቀጥ ብለው ያደጉ ባህር ዛፎች እና የቦታው ነፋሻነት ህይወት እንደሚያድስ ጠቅሰው፤ ዘመናዊ የአገልግሎት መስጫ ተቋማት በተመጣጣኝ ዋጋ አገልግሎት ይሰጣሉ። ይሄ ማንኛውም ኢትዮጵያዊ በነፃ እንዲዝናናበት ታስቦ የተገነባው ፓርክ፤ ለከተማዋ ህዝብ እና ለውጭ አገር ጎብኚዎች ‹‹የት ልዋል›› ከሚል ጭንቀት ከመገላገል ባሻገር ለከተማዋም ተጨማሪ ገቢ ለመፍጠር የሚመች ነው።›› ሲሉ ያብራራሉ።  የቀድሞ ፖሊስ ጋራዥ አካባቢ ያለው ቦታ አሁን በአስደናቂ መልኩ ተገንብቷል። በጉብኝቱ ሰዓት እንኳ ሰዎች በትጋት እየሰሩ ነው። ከስራ ቀና ብሎ ጎብኚዎችን የሚመለከት ሰራተኛ አልነበረም። ሁሉም ሥራውን ማጠናቀቅ ላይ ማተኮሩ በፊት ይታወቅ የነበረውን ቦታ ገፅታ ሙሉ ለሙሉ መቀየር አስችሏል ይላሉ።  የአንድነት ፓርክ በየጊዜው አዳዲስ ነገሮች እየተጨመሩለት ትልቅ ለውጥ እያሳየ ነው። ከጠቅላይ ሚኒስትሩ ጀምሮ የፕሮጀክት አፈፃፀሙ ክትትል የሚደረግበት በመሆኑ ሰራተኞቹም አዲስ ነገር ይዘው የመቅረብ ፍላጎት ስላላቸው ለውጥ ማየት የተለመደ ነው። አንድን ነገር ያዝ ለቀቅ ማድረግ ሳይሆን፤ አጠንክሮ ይዞ ግብ መምታት ላይ ማተኮሩ ስኬታማ እንደሚያደርግ በእነዚህ ፓርኮች ተረጋግጧል። በየጊዜው እየታየ ሥራው አስተያየት ይሰጥበታል። አስተያየቱን ተከትሎ ቀን እና ለሊት ይሰራል። ስለዚህ ሌሎች ፕሮጀክቶችንም የሚመሩ ሰዎች ከእነዚህ ፕሮጀክቶች ትልቅ ልምድ መውሰድ እንዳለባቸውም ነው አቶ ተሾመ የገለፁት። አዲስ ዘመን ሰኔ 16/2012ምህረት ሞገስ